钦定古今图书集成/明伦汇编/官常典/第650卷 > 彭长宜
## 钦定古今图书集成/明伦汇编/官常典/第650卷 > 彭长宜

按《明外史高承埏传》，“承埏同时治县著声者，有彭长
宜，海盐人。崇祯十六年进士。明年，授上海知县。时天
下大乱，巨室桀黠奴聚党劫主人，索鬻身券，因焚室
庐，攫其赀。巡抚擒斩数十人，遣兵戍川沙。修怨者告
捕益急，长宜请”抚罢兵，谓首恶既诛，宜停追摄，且
民变非寇盗比，有司治之足矣。巡抚从其议，长宜分
别昭雪，获免者甚众。民逋赋多畏鞭扑，恒贿吏祈免，
而赋愈不登。长宜苐劝输，勿予杖。知府让之，对曰：“与
其督责而饱吏橐，曷若宽之使悉入公家乎？”民闻感
悦，赋入倍。他日，慈祥廉正，大得民和。